กรมควบคุมโรค เตือนภัยโรคพิษสุนัขบ้า
กรมควบคุมโรค เผยแพร่พยากรณ์โรคและภัยสุขภาพรายสัปดาห์ ฉบับที่ 30/2564   ระหว่างวันที่ 29 สิงหาคม – 4 กันยายน 2564 เตือนประชาชนระวังถูกสัตว์กัดข่วน เสี่ยงโรคพิษสุนัขบ้า โดยจากการเฝ้าระวังสถานการณ์โรคพิษสุนัขบ้าของกรมควบคุมโรค ปีนี้พบผู้เสียชีวิตจากโรคพิษสุนัขบ้า 5 ราย ใน 4 จังหวัดคือ จังหวัดสุรินทร์ 2 ราย บุรีรัมย์ สงขลาและชลบุรี จังหวัดละ 1 ราย  และได้รับรายงานเหตุการณ์ผู้เสียชีวิตเมื่อสัปดาห์ที่ผ่านมา 1 รายที่จังหวัดชลบุรี มีประวัติถูกสุนัขของตนเองซึ่งไม่ได้รับการฉีดวัคซีนป้องกันโรคพิษสุนัขบ้ากัดที่มือ เป็นแผลเลือดออก และล้างน้ำทำแผลปกติ แต่ผู้เสียชีวิตไม่ได้ไปพบแพทย์เพื่อรับการฉีดวัคซีนและคาดว่าในช่วงนี้อาจมีผู้เสียชีวิตจากโรคพิษสุนัขบ้าได้ เนื่องจากโรคนี้สามารถเกิดขึ้นได้ตลอดทั้งปีและเป็นโรคติดต่อจากสัตว์สู่คน โดยเชื้อจะเข้าทางบาดแผล ผ่านการกัด ข่วน เลีย หรือสัมผัสกับน้ำลายของสัตว์เลี้ยงลูกด้วยน้ำนมทุกชนิดที่ติดเชื้อ เช่น สุนัข แมว หนู ลิง ค้างคาว สัตว์ที่พบบ่อยที่สุดคือ สุนัข รองลงมาคือ แมวและโค ขอให้ประชาชนระมัดระวังตนเองและบุตรหลานไม่ให้ถูกสัตว์กัดข่วนและแนะประชาชนหมั่นสังเกตอาการสุนัขและแมว นำไปฉีดวัคซีนตามกำหนดที่จุดบริการฉีดวัคซีนป้องกันโรคพิษสุนัขบ้า (ในสัตว์)สำหรับพื้นที่กรุงเทพมหานครมีบริการที่ศูนย์บริการฉีดวัคซีน 8 แห่ง ได้แก่ ศูนย์บริการสาธารณสุข 23 สี่พระยา ศูนย์บริการสาธารณสุข 43 มีนบุรี ศูนย์บริการสาธารณสุข 21 วัดธาตุทอง ศูนย์บริการสาธารณสุข 24 บางเขน  ศูนย์บริการสาธารณสุข 33 วัดหงส์รัตนาราม ศูนย์บริการสาธารณสุข 29 ช่วงนุชเนตร ศูนย์บริการสาธารณสุข 30 บางกอกน้อย และกลุ่มควบคุมโรคพิษสุนัขบ้าดินแดง หรือหน่วยบริการฉีดวัคซีนโรคพิษสุนัขบ้าฟรีในพื้นที่จังหวัดอื่นๆ หากถูกสุนัขหรือแมวกัด ข่วน ให้รีบล้างแผลทำความสะอาดด้วยน้ำสะอาดและฟอกสบู่หลายๆ ครั้ง เช็ดด้วยน้ำยาฆ่าเชื้อแล้วรีบไปโรงพยาบาล เพื่อรับการฉีดวัคซีนป้องกันพิษสุนัขบ้าให้เร็วที่สุด เพราะหากติดเชื้อพิษสุนัขบ้าแล้วปล่อยทิ้งไว้จนเชื้อเข้าสู่ระบบประสาทจนแสดงอาการป่วยแล้ว จะไม่สามารถรักษาให้หายได้ ผู้ป่วยจะเสียชีวิตทุกราย